user
Fundisisa le nkondlo bese uphendula imibuzo elandelayo.
NGIZW' UTHANDO – JM Sikakane
Ngizw' uthand' olujulileyo,
Lungisa kwezidephil' iziziba,
Lungisibekela ngenkung' ethe khuhle,
Ngimfom' izithukuthuk' ezipholileyo.
Ngizw' uthand' olunzonzobele,
Lungidoba lungiqhwebaqhweba,
Ngizibe nje ngingazibe lutho,
Ngithule nje ngingathule cwaka.
Ngizw' uthand' oluntofontofo,
Lungintofoza lunginwayanwaya,
Ngizwe ngiswakama wonk' umzimba,
Ngijuluk' ungiyojuluka.
Ngizw' uthando lungiphenduphendula,
Ngibe ngiyathe ngiyalala ngingalali,
Ngibe ngiyathe ngiyazumeka ngingazumeki,
Ngiqwash' ungiyoqwasha.
Ngizw' uthando solokhu lungibelesele,
Lungiphendul' isiduphunga sansondo,
Lungiphaphathekisa lungiphuphuthekisa,
Ngizul' izinkalo nezinkangala.
Ngizw' uthando lungithi nsi fumbe,
Ngomthwal' engingenakuwuthwala;
Ngisho ngisebenza ungisind' ungisithibeze,
Imicabango yami izul' unozulane.
Ngizw' uthand' olungumzwangedwa,
Lunginakile ludlala ngami,
Lungiphehl' enhliziyweni,
Ngingawuthi mbibi ngisho nowami nje.
Ngizw' uthand' olusanganisayo
Lungiphonsa la lungiphonse le,
Lungihlome phezulu lungihlome phansi,
Lungimise ngekhanda ngizululeke.
Yebo, yebo, ngiyazisa luthando?
Ngiyayivum' eyakh' induku,
Ngiyazinikela Kuwe, ngiyathela,
Phinde ngithi ngiyaKubalekela;
Ngingeze neze neze ngenz' enjalo.
Maye! Maye! Kant' unje luthando?
Usungigolele kowakh' umgodi' ojulileyo,
Umgod' oyisimuk' esifuthelene!
Akusenani, usungahlule singalwanga!

1. Xoxa ngokukhethwa kwamagama asetshenziswe yimbongi ukugqamisa umoya wale
nkondlo.


assistant
Lungisa kwezidephil' iziziba-kwezidephil' kusho indawo eshona
phansi/phakathi kakhulu. Imbongi inomoya wokujabulela uthando olukhulu
eluzwayo olujulile/okungeke kufinyelele muntu.
 Lungisibekela ngenkung' ethe khuhle - khuhle kusho ubumnyama obukhulu.
Imbongi inomoya wothando olumnandi oluyivala amehlo.
 Lungidoba lungiqhwebaqhweba - ukudoba ukuyenga/ukubiza into ukuze
isondele eduze. Ligqamisa umoya wokuhehwa wuthando luyiheha kamnandi.
 Lungintofoza lunginwayanwaya- ukuntofoza ukuthinta/ukubanjwa kamnandi.
Imbongi inomoya wokujabulela/wokuncoma uthando olwenza kushise umzimba
uthokoze.
 Lungiphendul' isiduphunga sansondo - isiduphunga umuntu owenza izinto
ezinobulima zodwa. Imbongi inomoya wokukhathazeka indlela uthando
oluyenzisa izinto engazithandi ayisakwazi nokuzilawula kepha isilawulwa
wuthando. Lokhu kukhombisa ukungena shi othandweni.
 Ngiqwash’ ungiyoqwasha-ukungakwazi ukulalala. Imbongi ayisafikelwa
nawubuthongo ihlala icabanga ngalolu thando.
 Lungiphaphathekisa lungiphuphuthekisa-ukuphuphuthekisa ukwenziwa
isilima. Imbongi igqamisa umoya wokubalisa/wokudideka owenza imbongi
yenze noma yini ngenxa yothando.
 Ngisho ngisebenza ungisind' ungisithibeze - ukusithibeza ukungakwazi
ukubona phambili. Imbongi inomoya wokubalisa/wokukhathazeka ngenxa
yothando olwenza imbongi izizwe isindwa wuthando yehluleka nokubona
okunye engabe iyakwenza ngenxa yokuba sothandweni.
 Lungiphehl' enhliziyweni - ukuphehla kusho ukugovuza/ukubelesela. Imbongi
inomoya wokukhathazeka, ayisanakho ukuthula nokukhululeka seyihlale
iphatheke kabi inosizi/inomzwangedwa.
 Ngiyazinikela Kuwe, ngiyathela - ukuthela ukuvuma into ngokuzinikela.
Imbongi inomoya wokuncoma amandla othando, izibona ingasenamandla
wokuphikisana nalolu thando eluzwayo.
 Usungigolele kowakh 'umgodi' ojulileyo-ukugolela kusho ukuvalela into
ingakwazi ukuphunyuka. Imbongi ikhathazekile uma ibona kungemnandi
seyingaphakathi kwalolu thando.
 Umgodi' oyisimuk' esifuthelene ! - isimuku indawo evalekile futhi ecinene.
Imbongi inomoya wokugxeka imisebenzi yothando eseyenze imbongi yazithola
isingene phakathi othandweni yangakwazi nokunyakaza/nokuzicabangela.